Det var den 40-årige selv der bad personalet på sygehuset om at holde politiet ude.

Mellem klokken halv syv og halv otte onsdag morgen blev den 40-årige mand fra Fjerritslev tæsket på Tequila Bar i Jomfru Ane gade i Aalborg. Han blev sparket gentagne gange i hovedet, og slået adskillige gange med en stol af flere ukendte gerningsmænd. Han blev bragt til hospitalet af bekendte, og først over middag onsdag indgav et familiemedlem en anmeldelse til politiet. - Det er et problem, at vi først modtager anmeldelsen så lang tid efter, da der kan være forsvundet vigtige spor, hvis der for eksempel er blevet ryddet op på gerningsstedet, fortæller vicepolitikommissær Jens Møller Søgaard til TV2/Nord. Det var mandens eget ønske, at politiet ikke skulle kontaktes: - Inden han ligges i respirator giver han selv udtryk for, at der ikke er andre der skal blandes ind i sagen, forklarer Jens Møller Søgaard. Ifølge politiet var der formentlig tale om et internt opgør i rockergruppen Bandidos.